Foametea este folosită ca "armă de război" în Gaza, acuză șeful diplomației europene
Șeful diplomației europene, Josep Borrell, a afirmat marți că deficitul de ajutoare umanitare în Fâșia Gaza reprezintă un dezastru "provocat de om", declarând în fața Consiliului de Securitate al ONU că foametea este folosită ca "armă de război", relatează The Guardian.
"Această criză umanitară … nu este un dezastru natural, nu este o inundație, nu este un cutremur, este provocată de om", a declarat Borrell la sediul ONU din New York.
Oficialul european a criticat în repetate rânduri Israelul pentru comportamentul său în timpul războiului din Gaza, unde au murit peste 31.000 de palestinieni, în majoritate femei și copii, potrivit Ministerului Sănătății din teritoriul condus de Hamas.
În condițiile în care ajutoarele care intră în Gaza pe cale terestră sunt cu mult sub nivelul de dinainte de război, iar agențiile de ajutorare avertizează asupra foametei, guvernele străine au recurs la parașutări aeriene și încearcă, de asemenea, să creeze un coridor maritim pentru ajutoare.
"Atunci când căutăm modalități alternative de a oferi sprijin, pe mare sau pe calea aerului, trebuie să ne amintim că trebuie să o facem pentru că modalitatea naturală de a oferi sprijin prin intermediul drumurilor este închisă, închisă în mod artificial", a declarat Borrell.
"Foametea este folosită ca armă de război", a spus el, adăugând că "atunci când condamnăm ceea ce se întâmplă în Ucraina, trebuie să folosim aceleași cuvinte pentru ceea ce se întâmplă în Gaza".
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank